****

**ОТЧЕТ ЗА ДЕЙНОСТТА**

**НА НЧ „ИВАН ВАЗОВ – 1947” ЗА 2020 ГОДИНА**

**БИБЛИОТЕЧНА ДЕЙНОСТ**

Библиотеката на НЧ „Иван Вазов – 1947” е общодостъпен културно просветен център, който предлага услуги за повишаване на културата, образованието и информираността на гражданите. Тя е търсено място за немалка част от населението. Библиотеката ни е вписана в регистъра на Обществените библиотеки и единствената в общината, включена в проекта „Глобални библиотеки”.

През 2020 година нашата библиотека разработи и спечели проект по програма „Българските библиотеки – съвременни центрове за четене и информираност” на МК на обща стойност 1539,05 лв. Това позволи да бъде обогатен библиотечния фонд с разнообразна по тематика литература, както и нови произведения на български автори. Бяха отделени и още 220,00 лв. за попълване на библиотечния фонд. Така към 31.12.2020 г. фонда наброява 35856 единици. Регистрираните читатели са 483 със 2835 посещения и заети 8554 библиотечни документи.

През 2020 г. библиотеката направи и абонамент за седмичника „168 часа”, списанията „Журнал за жената” с приложенията му „Кулинарен журнал” и „Здравен журнал”, „Нешънъл Джиографик”, „Космос” и „8”.

Както всяка година, така и през 2020г. бяха подредени витрини за известни личности и бележити годишнини като: 235 год. от рождението на Братя Грим, 95 г. от рождението на Джералд Даръл, 100 години от рождението на Леда Милева. Във връзка с тази годишнина бе проведено и литературно утро с учениците от втори клас.

Други витрини: 170 години от рождението на Иван Вазов, 130 години от рождението на Константин Константинов, 100 години от рождението на Джани Родари, 90 години от рождението на Антон Дончев, 1 ви ноември -ден на Народните будители и др.

Организирана бе среща с Денис Олегов и представяне на книгата му „ Вечен чужденец“. Учениците от клуба по родолюбие обсъдиха природните съкровища в община Костинброд.

**ТВОРЧЕСКИ КОЛЕКТИВИ**

През творчески сезон 2019 - 2020 в Читалището работиха следните школи, клубове и самодейни колективи:

* Детска танцова школа „Зорница Junior”
* Танцов състав „Зорница”
* Клуб за народни танци „Хоро”
* Театър „Цветан Станков”
* Група за класически балет ”Фейри денс’
* Вокалнагрупа „Танго”
* Айкидо клуб
* Фотоклуб „Костинброд
* Клуб „Родолюбие”

Общият брой на самодейците и членовете на клубове е над 400, хоноруваните ръководители са 4, а нехоноруваните 2.

**Детска танцова школа „Зорница Junior”**

В ТС "Зорница"-Junior се обучават деца на възраст от 5 до 14 години. Репетициите се провеждат Понеделник, Вторник, Сряда и Четвъртък от 17:30 до 18:30.

През 2020 г. занятията на танцовите групите бяха прекъсвани нееднократно, поради въвеждане на мерките срещу COVID 19.

Въпреки това малките танцьори взеха участие в няколко прояви:

* “Дефиле по носии” – в рамките на празниците на града, организирано от Община Костинброд.
* Празнична програма организирана от МИГ “Костинброд-Своге”.
* Фестивала “За пояс” 2020 с. Петърч. В тази така напрегната година,пълна с изненади и препятствия, читалището в с. Петърч осъществи мечтата на малки и големи танцьори да бъдат отново заедно на сцената и да танцуват от сърце и душа. Танцов състав “ Зорница” и танцов състав “ Зорница-JUNIOR” бяха наградени за цялостно представяне.

**ТС „Зорница”**

Годината бе трудна и за ТС „Зорница”. След многократно преустановяване на репетиционния процес, състава все пак успя да вземе участие на няколко форума:

* Празнична програма организирана от МИГ “Костинброд-Своге”.
* Фестивала “За пояс” 2020 с. Петърч, където завоюва приз за цялостно представяне.
* Фолклорен фестивал в гр. Ахелой

**Театър „Цветан Станков”**

Въпреки сложните условия, в които работи, любителският ни театър и тази година успя да постави нова пиеса – макар и камерна. Постановката „Адът – това съм аз” от Стефан Цанев, дело на режисьора Милослав Милославов се представи на театралния фестивал в гр. Лом, където бе удостоен с втора награда за главна женска роля на Седефка Николова.

**Вокална група „Танго”**

През 2020 година ВГ „Танго” отбеляза своя 25 годишен юбилей.

Поради пандемичната обстановка групата работи само през летния сезон и не успяхме подобаващо да отбележим празника.

Група „Танго” е създадена от Светла Иванова, специалист с музикално образование, която композира музиката и пише текстовете на песните. Тя е и корепетитор на групата, като свири на синтезатор и пиано.

Постепенно с годините групата придобива универсален характер, тъй като в репертоара се застъпват различни по звучене песни: народни, градски фолклор , авторски със забавен характер, италиански, латино, гръцки и други популярни мелодии.

"Танго" са участници и носители на много награди от фестивали. Участват в радиопредавания като "Само ти сърце" на радио Веселина с водещ Галя Асенова , "Край огнището" на Българско християнско радио с водещ Виктория Букурешлиева , както и в "Часът на Милен Цветков" по НОВА ТВ, "Ако зажалиш някой ден" на ТВ Скат с водеща Бони Милчева, която даде висока оценка на групата и песните и сама пожела да включи в репертоара си две от авторските песни на Светла Иванова.

Висока оценка за работата и звученето, групата е получавала от известни музикални личности, като Вили Казасян , професор Букурешлиев и много други .

**Клуб „Родолюбие”**

Основната тема на Клуб Родолюбие през 2020 година е „ Развитие на просветата в община Костинброд“ за периода 1850 – 1950 г. Участниците в клуба проучиха архивни

документи, неизвестни до настоящия момент, издириха снимков материал и записаха спомени, проведоха срещи с жители на населените места. Всички писмени документи, удостоверения за завършено образование, таблици, годишни рапорти, кореспонденция с Общинското селско управление, Протоколи на Училищните настоятелства, Протоколи на учителски съвети се оформят в табла за предстояща изложба на същата тема. Изложбата ще бъде предоставена на училищата в общината, читалища и кметства.

Информацията се систематизира и се изготвят исторически справки за Първоначалното училище с. Костинброд, Прогимназията с. Костинброд, Първоначалното училище с. Маслово, Първоначално училище с. Шияковци, по- късно, преобразувано в Основно, Първоначалното училище с. Петърч, / преобразувано в Основно, Първоначалното училище в с. Драговищица, Първоначалното училище в с. Батковци / по- късно преобразувано в Основно / ,Първоначалното училище в с. Голяновци , Първоначално училище

с. Градец, Първоначално училище с. Царичина, Първоначално училище с. Чибаовци,

Първоначално училище с. Дреново, Първоначално училище с. Понор, Първоначално училище с. Дръмша, преобразувано в Основно, Първоначалното училище в с. Бучино – Дервент, преобразувано в Основно, Първоначално училище с. Опицвет, / преобразувано в Основно/ , Първоначално училище в с. Безден, Първоначално училище в с.Богьовци.

Три от училищата са средищни – Прогимназията с. Костинброд, Основното училище

с. Петърч и Основното училище в с. Дръмша.

Освен имена на учители, настоятели и ученици, са издирени и имена на общински кметове, членове на общински съвет и секретар – бирници, информация за читалища,

местни празници, традиции.

Представители на Клуб Родолюбие присъстваха на Тържествен съвет във Второ основно училище „ Васил Левски“ град Костинброд за Деня на народните будители и подариха

на учителския колектив копия от Летописните книги на училището в с. Шияковци и училището в с. Маслово.

Обогатява се информацията за биографиите на известни личности в община Костинброд,

темата с която започна работата на клуба. Следващото тематично ядро е „Православните храмове и манастири в община Костинброд“.

Изразяваме сърдечната си благодарност към всички, които споделиха с нас семейния си архив и фотографии, свързани с проучването на училищата – извор на просвещението и прогреса, за да не останат в забвение онези, които са били двигател на новото, пазители на духовността.

**ПРОВЕДЕНИ ФЕСТИВАЛИ И КОНКУРСИ**

Поради въведените противоепидемиологични мерки бяха отменени и традиционните за читалището фестивали: „Шопски наниз”, „Парад на детската забавна песен” и Фестивала на бойните изкуства „КАТЦУ ДЖИН КЕН”

На 14.02.2020г., бе проведен Национален фолклорен фестивал - КОНКУРС за общините на Запад от София “Бъдност за талантите на България”, организиран от фолклорен център "НЕСТИЯ". НЧ ”Иван Вазов-1947” бе удостоено със сертификат за партньорство от Български арт и фолклорен център “Нестия”.

**Какво още се случи през изтеклата година:**

* Организирана бе изложба-базар с конкурсен характер „Сътворено от женските ръце” по повод Международния ден на жената. В нея се включиха със свои изделия много сръчни и талантливи дами от община Костинброд. Участниците се състезаваха в три категории: „Бродерия и плетиво”, „Кулинария” и „Приложни изкуства”. Представена бе една пъстра палитра от творби, сред които: ръчното плетиво със своята многовековна традиция, техники и стилове; изделия, изплетени на една или две куки, направени с много вкус; плъстена вълна - стара българска традиция; пресъздадени реплики на стари шевици; невероятно красиви гоблени; нежни мрежи от дантели; ръчно изработени бижута; пана с богата цветова гама; декорации, апликации на дрехи с мъниста и перли; кулинарни изделия, приготвени със сръчност и старание.
* Организиран бе онлайн конкурс за рецитиране стихове на Вазов, във връзка със 170 годишнината от рождението му.
* Организиран бе онлайн конкурс за есе на тема „ Моята любима творба на Вазов “
* Организирана бе и изложба „Илюстрации от първото издание на романа „Под игото“
* **В началото на м. февруари бе открита ремонтираната репетиционна зала в читалището. Залата бе топлоизолирана, боядисана и оборудвана с огледала. Община Костинброд закупи материалите за изолацията. Два местни строителни магазина помогнаха с материали и латекс, а читалищните дейци с доброволен труд успяха да ремонтират, боядисат стените и освежат цялостната визия на залата.**

**Външни театрални постановки:**

„Секс комедия в лятна нощ” по Уди Алън – постановка на ДКТ „Иван Димов” с участието на Мартина Вачкова, Атанас Атанасов, Стефан Цирков, Стелиян Николов, Станислава Николова, Иванка Шекерова, Емануил Костадинов

„Женско царство” от Ст.Л. Костов - постановка на ДТ Монтана с участието на Стефан Милков

Всяка информация за минали и бъдещи събития се стремим да отразяваме в страницата на читалището в социалната мрежа фейсбук. Много от събитията намират място и в сайта на община Костинброд.

Да си пожелаем една по – добра 2021 г.